YHTEISÖJEN ENSIMMÄISEN OIKEUSASTEEN TUOMIOISTUIMEN PRESIDENTIN MÄÄRÄYS

10 päivänä huhtikuuta 1995

Asia T-66/95 R

Hedwig Kuchlenz-Winter

vastaan

Euroopan yhteisöjen komissio

”Henkilöstö — Tutkittavaksi ottaminen — Yhteinen sairausvakuutusjärjestelmä — Välitoimia koskeva menettely — Välitoimet”

Täydellinen teksti saksan kielellä II-287

Aihe:

Välitoimia koskeva hakemus, jossa kantaja pyytää ensisijaisesti, että tuomioistuin määrää päätöksen, jonka mukaan hän ei enää kuulu Euroopan yhteisöjen toimielinten yhteiseen sairausvakuutusjärjestelmään, täytäntöönpanoa lykättäväksi ja toissijaisesti, että tuomioistuin määrää, että Euroopan yhteisöjen henkilöstösäännön 72 artiklan Ib kohdassa tarkoitetun määräajan kuluttua tämä sairausvakuutusturva ei lakkaa.

Lopputulos:

Hylkääminen.

Määräyksen lyhennelmä

Kantaja on Saksan kansalainen, jonka kotipaikka on Luxemburg. Hän oli Euroopan yhteisöjen virkamies 1956-1963, erosi virastaan vuonna 1963 ja asettui asumaan Luxemburgiin aviomiehensä kanssa, joka oli Euroopan parlamentin virkamies. Siitä lähtien kantaja, jolla ei ole oikeutta eläkkeeseen Euroopan yhteisöltä, on ollut aviomiehensä kautta vakuutettuna Euroopan yhteisöjen toimielinten yhteisessä sairausvakuutusjärjestelmässä (yhteinen järjestelmä).

Kantaja erosi miehestään 1994 ja haluaa nyt lähteä Luxemburgista ja muuttaa kotipaikkansa Saksaan.

Kantajalla on mahdollisuus liittyä luxemburgilaiseen sairausvakuutuskassaan, kun hän ei enää kuulu yhteiseen järjestelmään. Sitä vastoin hänellä ei ole mahdollisuutta tällaiseen liittymiseen Saksassa, koska hänellä ei ole työsuhdetta siellä.

Oikeudelliset kysymykset

Kantajan asiana on näyttää, että hän ei voi odottaa oikeudenkäynnin päättymistä asiassa kärsimättä vahinkoa, josta on vakavia ja peruuttamattomia seurauksia (12 kohta).

Viittaukset: asia T-146/94 R, Williams v. tilintarkastustuomioistuin, yhteisöjen ensimmäisen oikeusasteen tuomioistuin 29.6.1994 (Kok. H. 1994, s. 11-571, 12 kohta).

Välitoimista päättävän tuomarin on tutkittava, voidaanko hakemus ottaa heti tutkittavaksi, jos jutun asiakirjoista käy ilmi seikkoja, jotka edellyttävät häneltä tällaista (18 kohta).

Välitoimia koskevassa hakemuksessaan kantaja ei ensinnäkään esitä mitään seikkaa, jonka perusteella niitä voitaisiin pitää kiireellisinä, eikä kantaja myöskään esitä mitään tosiseikkaa tai oikeudellista perustetta, jonka vuoksi välitoimien myöntäminen olisi selvästi perusteltua. On siis kyseenalaista, voidaanko välitoimihakemuksen katsoa täyttävän yhteisöjen ensimmäisen oikeusasteen tuomioistuimen työjärjestyksen 104 artiklan 2 kohdan mukaiset edellytykset (19 kohta).

Kantaja ei ole esittänyt seikkoja, joiden perusteella kanne olisi selvästi otettava tutkittavaksi. Näyttää siltä, että kanne olisi pitänyt nostaa Euroopan parlamenttia vastaan, koska kaikesta päätellen on sen asiana päättää, voiko sen virkamiehen eronnut puoliso edelleen nauttia yhteisen järjestelmän eduista (20 kohta).

Yhteisöjen tuomioistuimella ei ole toimivaltaa kumoamiskanteiden laillisuutta valvoessaan antaa käskyjä komissiolle tai jäsenvaltiolle (22 kohta).

Viittaukset:yhdistetytasiatT-432/93, T-433/93 ja T-434/93, Socurteym. v. komissio, yhteisöjen ensimmäisen oikeusasteen tuomioistuin 7.3.1995 (Kok. 1995, s. 11-503, 54 kohta).

Jos kantaja aikoo panna komission käyttämään aloitevaltaansa, tämä päämäärä voidaan saavuttaa vain laiminlyöntikanteella, jos sellainen osoittautuu tarpeelliseksi (22 kohta).

Pyydettyjen välitoimien kiireellisyyden tueksi kantaja on ainoastaan viitannut siihen, että se seikka, että hän ei pysty ottamaan vakuutusta sairauden varalta Saksassa, estää häntä muuttamasta kotipaikkaansa Luxemburgista Saksaan. Kantajalla on kuitenkin mahdollisuus liittyä luxemburgilaiseen sairausvakuutuskassaan. Tästä syystä ei ole millään tavalla näytetty toteen, että kantaja voisi kärsiä vakavaa ja peruuttamatonta vahinkoa, jos hänelle ei myönnetä pyytämiään välitoimia (23 kohta).

Vaadittujen välitoimien myöntämisen edellytykset eivät ole täyttyneet. Hakemus on hylättävä (24 kohta).

Ratkaisu:

Välitoimia koskeva hakemus hylätään.